L’Agència Jove estarà present en el X Aniversari de “Conecta Joven”
2025-07-24

Un tècnic i 14 joves voluntaris de l’Agència Jove de Burjassot viatjaran el cap de setmana vinent, del 29 al 31 de maig, a Madrid, per celebrar el X Aniversari del programa “Conecta Joven”. Sota el lema “10 anys connectant generacions” i impulsat per Fundació Esplai, el programa “Conecta Joven” està orientat a la participació dels joves en la seua comunitat, mitjançant accions formatives focalitzades a l’alfabetització digital de persones que, per la seua edat o altres circumstàncies, no han tingut accés a aquest aprenentatge.

L’Agència Jove de Burjassot, gràcies al conveni de col·laboració que manté amb la Fundació Esplai, es va adherir al projecte “Conecta Joven” en 2010 i, durant el pròxim estiu, desenvoluparà la seua cinquena edició, amb classes al llarg de tot el mes de juliol, en les quals joves voluntaris ensenyen informàtica bàsica i nocions d’Internet a ciutadans de Burjassot.

Ara, el projecte Conecta Joven celebra el seu desé aniversari i, des de Fundació Esplai, s’està preparant una festa per a totes les persones, organitzacions i institucions que, com és el cas de l’Agència Jove de Burjassot, han fet possible aquesta realitat. La multitudinària Trobada amb els joves protagonistes de Conecta Joven es realitzarà en el lloc on va nàixer el projecte: la Serra de Guadarrama, en la comunitat de Madrid. El 29 i 30 de maig, tots els protagonistes es reuniran per gaudir de dues jornades en les quals compartir coneixements i experiències i per recordar deu anys de bons moments.

El diumenge, 31 de maig, tota la família de “Conecta Joven” es traslladarà al centre de Fundació Esplai, a Madrid, on tindrà lloc una festa oberta a la participació de totes les persones que vulguen unir-se a la mateixa.